Meesters blaas lewe in klarinetfees | Netwerk24
Meesters blaas lewe in klarinetfees
Deur Elretha Britz 23 Januarie 2020 06:01
'n Klarinetfees word van Dinsdag (28/01) tot 1 Februarie by die Odeio­n Skool vir Musiek (OSM) in Bloemfontein aangebied.
Dit sal ook meesterklasse van internasionale musici, lesings, konserte en kompetisies vir deelnemers van oor die land heen insluit. Meesterspelers uit verskillende lande is die aanbieders.
'n Kunskompetisie bied geld­pryse vir die beste uitbeeldings van 'n klarinet in enige medium en grootte.
Geldpryse van R800 vir die wenner, R400 vir die naaswenner en R200 vir die derde plek is in drie ouderdomsgroepe op die spel – jonger as tien, jonger as 14 en jonger as 18. Die Deon Ceronio-gehoor­sentrum is die borg.
Danré Strydom, die organiseerder van die klarinetfees, sê die inskrywings sal in die Odeion-portaal uitgestal word, waarna die wenners op die konsert op 1 Februarie aangekondig sal word. Die inter­nasionale speler­s tree dié aand in 'n gratis uitvoering saam met die Vrystaatse Simfonieorkes (FSSO) op.
Inskrywings is gratis en moet teen Maandag (27/01) om 16:00 by die OSM-kantoor ingedien word.
Die klarinetmeesters Eddy Van­oosthuyse en Severine Sierens van België, Marco Mazzini van Peru, Feng Mei van Amerika en Bence Szepesi van Hongarye sal die fees meemaak.
Hulle en ander toppedagoë gee elke dag individuele en groep­meesterklasse, terwyl deelnemers ook die geleentheid kry om in ensembles te speel en in etensuur- en aandkonserte op te tree.
Deelname aan die extravaganza kos R800, wat bywoning van al die konserte en meesterklasse, asook 'n fees-T-hemp, insluit.
Volledige inligting is op die Facebook-blad ZA International Clarinet Extravaganza geplaas.
Die extravaganza word deur die OSM, FSSO, Odeion-strykkwartet, OSM Camerata, Buffet Crampon en Toms in Bloemfontein ondersteun.